กรมควบคุมโรค สนับสนุน กทม.จัดหน่วยซุปเปอร์ไรเดอร์ 60 คัน ส่งยา พร้อมอุปกรณ์จำเป็นด่วน ให้ผู้ติดเชื้อที่พักรักษาตัวที่บ้าน
นายแพทย์โอภาส การย์กวินพงศ์ อธิบดีกรมควบคุมโรค กระทรวงสาธารณสุข เปิดเผยว่า การดูแลผู้ติดเชื้อที่ไม่มีอาการหรือมีอาการน้อย ที่สามารถพักรักษาตัวที่บ้านได้ โดยต้องขึ้นทะเบียนและแยกรักษาตัวที่บ้านเป็นเวลา 14 วัน หรือจนกว่าอาการจะหายนั้น กรมควบคุมโรคได้จัดหน่วยส่งยาด่วน หรือเรียกว่า “ซุปเปอร์ไรเดอร์” ซึ่งเป็นประชาชนจิตอาสา ขณะนี้มีจำนวน 60 คน ทำหน้าที่นำส่งด่วน ชุดอุปกรณ์ที่จำเป็นในการดูแลรักษาอาการที่บ้าน ประกอบด้วย ยาพาราเซตามอล เพื่อลดไข้ ยาฟ้าทะลายโจร ปรอทวัดไข้ เครื่องตรวจวัดออกซิเจนปลายนิ้ว เจลแอลกอฮอล์ ล้างมือ หน้ากากอนามัย ป้องกันการแพร่เชื้อ โดยขณะนี้ได้ทำการส่งมอบไปแล้วกว่า 100 ราย ขณะเดียวกัน กรมควบคุมโรค ยังได้จัดทีมปฏิบัติการป้องกันและแก้ไขปัญหาโควิด-19 เชิงรุก  (CCR Team) จากสถาบันป้องกันควบคุมโรคเขตเมือง จำนวน 12–15 ทีม ทำงานร่วมกับ กทม. และเครือข่ายอื่นๆ เข้าค้นหาผู้มีความเสี่ยงที่อยู่ในชุมชนทั้ง 6 โซน ใน 50 เขตของ กทม. ซึ่งแต่ละทีม จะทำการควบคุมโรค ตรวจคัดกรองการติดเชื้อด้วยชุด Antigen Tast Kit (ATK) ได้ประมาณวันละ 1,000 ราย ฉีดวัคซีนป้องกันโควิด -19 ให้กลุ่มเปราะบาง เช่น ผู้ป่วยติดเตียง รวมทั้งประเมินระบบการป้องกันควบคุมโรคโควิด -19 ตามพื้นที่เสี่ยงสำคัญ เช่น แคมป์ก่อสร้าง   ตลาดสด ชุมชนและให้ความรู้ในการป้องกันโรคโควิด -19 ด้วย ประชาชนที่มีอาการเจ็บป่วย สงสัยอาจติดเชื้อโควิด -19 หรือหากประชาชนมีข้อสงสัยสามารถโทรปรึกษาได้ที่ สายด่วนกรมควบคุมโรค โทร. 1422